"אונס" אשה מוגבלת בפסגת זאב: התיקים נסגרו
הפרקליטות סגרה את תיקי החקירה נגד 13 החשודים באונס צעירה מוגבלת, מחוסר ראיות. "חטאם היה שקיימו יחסי מין עם בחורה שאהבה ויזמה מין קבוצתי", אמר אחד מעורכי דינם
אביעד גליקמן פורסם: 08.04.10 , 20:15
שנתיים לאחר מעצרם של 13 תושבי ירושלים בחשד לאונס קבוצתי של צעירה לוקה בשכלה בשכונת פסגת זאב, הסתיימה הפרשה בקול ענות חלושה. פרקליטות מחוז ירושלים סגרה את התיקים נגד כלל החשודים במעשים, שנעצרו במאי 2008.
ל-ynet נודע כי במהלך השבוע האחרון נשלחו לפרקליטי החשודים מכתבים שבהם הוסבר כי ההחלטה התקבלה בעקבות חוסר ראיות נגד מרשיהם.
כל שלושה-עשר החשודים נעצרו בעקבות תלונה שהגישה הצעירה, בת 27, במשטרה. לחוקרים סיפרה על היכרותה והקשר שנוצר בינה לבין מי שנחשב לחשוד המרכזי בפרשה, שלדבריה הזמין את חבריו לאנוס אותה יחדיו.
פרקליטי החשודים אישרו כי מרשיהם אכן קיימו יחסי מין עם המתלוננת, אך הדגישו כי הדבר היה בהסכמה מלאה.
בא-כוחו של החשוד המרכזי, עו"ד אריאל עטרי, הדגיש כי לאורך כל תקופת היכרותו עמה לא ניתן היה להבחין כי מדובר בבחורה מוגבלת, וכי לאחר האירוע שבגינו הגישה את התלונה - התקשרה המתלוננת לחשודים עשרות פעמים ואף שיגרה אליהם הודעות טקסט שבהן כתבה כי נהנתה מהמעשים.
"מדובר בבחורים מצוינים שחטאם היחיד היה שקיימו יחסי מין בהסכמה עם בחורה שאהבה ויזמה מין קבוצתי", אמר עו"ד עטרי. "הפרכנו את כל הטענות כאילו הבחורה לא הבינה את מעשיה כששכבה עם כולם, ולכן ההחלטה לסגור את כל התיקים מוצדקת, גם אם מאוחרת".
עו"ד אריאל עטרי. "בחורים מצוינים"